《赠宋尚木》
明代·柳如是

永栖无缓阻，悷思时为防。漂漂中自合，遇物资所详。

幽姿终见迥，清晖亦与亢。平蹙固异安，聊虑矜未央。

纷然赴柔节，属要更屡忘。揽君意气盛，使我心志长。

正说示区理，植思去所妨。静默有深态，神锋匪萧浪。

峥嵘散条纪，慷慨恣霸王。与论天下事，历历为我伤。

斯入信龙蠖，良会多彷徨。策奇及涤体，俯仰何洋洋。

读书兼射猎，不屑夷门傍。惜此然诺心，十年不得扬。

逢君青冥器，往往无尽藏。知己真难酬，中夜恒怏怏。

念此苕华发，严志同秋霜。

作者简介：柳如是（1618年～1664年），明末清初女诗人，本名杨爱，字如是，又称河东君，因读宋朝辛弃疾《贺新郎》中：“我见青山多妩媚，料青山见我应如是”，故自号如是。浙江嘉兴人。柳如是是明清易代之际的著名歌妓才女，幼即聪慧好学，但由于家贫，从小就被掠卖到吴江为婢，妙龄时坠入章台，改名为柳隐，在乱世风尘中往来于江浙金陵之间。留下的作品主要有《湖上草》、《戊寅草》与《尺牍》。